《咏史》
清代·王图炳

洙泗无暖席，齐梁无停轨。吾道大可为，斯人讵可避。

闭户与缨冠，出处须易地。贞元有韩公，读书尚其志。

唐士太披猖，淫靡沿六季。独自抱遗经，卓哉不朽事！

抵排二氏言，周情兼孔思。凤跃钧韶鸣，气象庶几似。

当其未遇时，皇皇出载贽。拂骨尚欲烧，鳄鱼尚欲制。

岂其百炼刚，绕指顿柔脆。三上宰相书，谁识艰难意。

汝曹不自量，嗤点何容易。撼树在蚍蜉，当辙笑螳臂。

作者简介：江苏华亭人，字麟照，号澄川。王顼龄子。康熙五十一年进士，授编修。官至礼部侍郎，降侍读，加詹事衔。有《棕香书屋诗》。